**Sheldon Lee Cooper**, Ph.D. D.Sc, je fiktívna postava z amerických sitcomov *Teória veľkého tresku* (stvárňuje ju herec Jim Parsons) a *Mladý Sheldon* (stvárňuje ju herec Iain Armitage), kde Jim Parsons hrá Sheldona ako rozprávača príbehu seriálu. Za túto rolu získal Parsons štyri Primetime Emmy Awards, Zlatý glóbus, TCA Award a dve Critics' Choice Television Awards.

Sheldon Cooper je veľmi nadaný a inteligentný človek, vedec a profesor teoretickej fyziky (má IQ 187 a 2 doktoráty). Býva spolu so svojím kolegom a kamarátom Leonardom Hofstadterom v byte, kde ich často navštevujú ďalší dvaja priatelia Howard Wolowitz a Raj Koothrappali. Je posadnutý poriadkom, miluje komiksy (Superman, Flash, Aquaman a Green Lantern), sci-fi seriály (*Doctor Who, Hviezdnu bránu, Firefly, Star Trek* a *Star Wars*, neznáša však *Babylon 5*), hranie konzolových hier (Halo 3), ale aj počítačových (*Age of Conan, World of Warcraft*) a paintballe a je imúnny voči irónii a sarkazmu. Narodil sa v znamení Ryby (26.február 1980), aj keď ho Penny tipovala na Býka.

Detstvo
-------

Pochádza z mesta Galveston vo východnom Texase. Ako malého ho matka v obchode K-Markt pustila na zem a odvtedy je vedcom. Už ako malý bol veľmi nadaný. Postavil si napríklad CT, takzvaný „lúč smrti" a ako 12 ročný chcel získať štiepny materiál, aby mohol postaviť svoj vlastný jadrový reaktor, pomocou ktorého chcel zásobovať celé mesto elektrickou energiou. 

| Vek | Udalosť |
| --- | --- |
| 3 | Odvtedy si pamätá všetko, bol sychravý utorok a matka ho prestala kojiť |
| 5 | Nastúpil do prvej triedy |
| 10 | Dokončil základnú školu a nastúpil na strednú školu |
| 11 | Dokončil strednú školu a nastúpil na školu vysokú. |
| 12 | Žiadal na narodeniny titánovú odstredivku, dostal ale motorku, z ktorej bol veľmi sklamaný |
| 12 | Zostrojil svoj vlastný tomograf, videl, čo je vo vnútri morčaťa jeho sestry ešte prv, než sa vznietilo. |
| 13 | Postavil v kôlni malý jadrový reaktor a keď začal zháňať štiepny materiál, odhalila ho FBI |
| 13 | Zostavil Sonický lúč smrti, ktorý ani len nespomalil deti od susedov |
| 14 | Začal pracovať na diplomovej práci |
| 14, 5 | Stal sa najmladším držiteľom Stevensenovej ceny |
| 15 | Bol hosťujúcim profesorom na Heisenbergovom inštitúte v Nemecku |
| 16 | Dostal svoj prvý titul Ph.D. |
| 18 | Dokončil dizertačnú prácu a nastúpil ako vedec na univerzitu (zrejme dostal druhý doktorát) |

Charakteristika
---------------

Napriek vysokej inteligencii je v sociálnych záležitostiach absolútne „nepoužiteľný" – nechápe iróniu a sarkazmus, nie je pre neho vôbec dôležité kamarátiť sa s ľuďmi (aj tak má dosť svojich troch priateľov), stráni sa sociálnych interakcií a nechápe medziľudské vzťahy, vôbec sa nezaujíma o ženy. Je úprimný a má veľké problémy udržať tajomstvo, naopak mu nerobí problém vytvárať „nepriestrelné" lži. Má až do extrémov prepracované zásady, napr. cereálie má zoradené podľa obsahu vlákniny a pod. Naozaj zbožňuje ázijskú kuchyňu, najradšej si ju dopraje so svojimi priateľmi, najradšej má kurča na mandarínkach, a keď začal reštauráciu podozrievať, že ho vydáva za kura na pomarančoch, začal sa kvôli tomu učiť mandarínčinu. Má veľmi rád vlaky (keď niekto povie, že ich nemá rád, šialie). Keď bol malý, život sa mu videl chaotický a práve vo vláčikoch videl istý systém, lebo predstavujú poriadok. Vedie tiež internetovú reláciu *Sheldon Cooper uvádza Zábavné vlajky*, s ktorou mu pomáhala jeho priateľka, v súčasnosti už manželka Amy Farrah Fowlerová. Pri natáčaní tejto relácie je taktiež veľmi dôsledný a nemá rád pri ňom akékoľvek vyrušenie. Vždy, keď sa mu podarí jeden z jeho „klasických trefných žartov", použije slovo "*Bazinga"*. Sheldonov psychologický profil zodpovedá osobe postihnutej Aspergerovým syndrómom.

Úzkostlivo sa bojí prenosu chorôb, preto sa ho nesmie nikto dotýkať. Medzi osoby, ktorým to dovolí, patrí napr. jeho matka a výnimočne Amy Farrah Fowlerová. Trpí tiež mnohými fóbiami, napr. ornitofóbiou – strachom z vtáctva, strachom z výšok, fóbiou z nečistôt atď. Snaží sa vždy opísať akúkoľvek situáciu presnou vedeckou terminológiou, čo vyznieva komicky. Vzhľadom na absenciu sociálneho cítenia mu nepripadá divné dávať často najavo svoje rozvinuté intelektuálne schopnosti. Vďaka svojej eidetickej pamäti si pamätá všetko od svojich troch rokov. Nevie však šoférovať auto. Myslí si totiž, že šoférovanie je určené iba pre obyčajný ľud a nie jemu. Čaká, kým antropológovia uznajú, že reprezentuje nový vývojový stupeň človeka, *Homo Novus*.

Ocenenia
--------

16. júla 2009 bol za rolu Sheldona Coopera nominovaný jeho predstaviteľ Jim Parsons na cenu Emmy v kategórii „Hlavný herec v komédii", ktorú následne vyhral. O rok a pol neskôr, 16. januára 2011 vyhral Jim Parsons za tú istú úlohu cenu Zlatý glóbus v kategórii „Najlepší herec v seriáli - komediálnom alebo hudobnom".

Referencie
----------

1. ↑  MARTIN MURČO. *Teória veľkého tresku - Sheldon a vláčiky* [online]. 2017-12-06, [cit. 2019-04-16]. Dostupné online.
2. ↑  AKACZECH. *Teorie velkého třesku - Sheldon Cooper a vlajky* [online]. 2012-10-16, [cit. 2019-04-16]. Dostupné online.
3. ↑  Teorie Velkého třesku, Série 4, epizoda 23: Zásnubní reakce
4. ↑  Teorie Velkého třesku, Série 5, epizoda 9: The Ornithophobia Diffusion

Externé odkazy
--------------

* Oficiálne stránky seriálu
* České fanúšikovské stránky
* Video z odovzdávania cien Zlatý Glóbus

Zdroj
-----

*Tento článok je čiastočný alebo úplný preklad článku Sheldon Cooper na českej Wikipédii.*

| * z
* d
* u
Teória veľkého tresku |
| --- |
| Hlavné postavy a herci | 
* Leonard Hofstadter (Johnny Galecki)
* Sheldon Cooper (Jim Parsons)
* Penny (Kaley Cuocová)
* Howard Wolowitz (Simon Helberg)
* Raj Koothrappali (Kunal Nayyar)
* Amy Farrah Fowler (Mayim Bialiková)
* Bernadette Rostenkowski-Wolowitz (Melissa Rauchová)
* Stuart Bloom (Kevin Sussman)

 |
| Štáb | 
* Chuck Lorre (námet, výkonný producent)
* Bill Prady (námet, výkonný producent)

 |
| Ostatné | 
* Euglossa bazinga (druh včely pomenovaný po seriáli)
* *Mladý Sheldon* (spin-off)
* „Soft Kitty" (pesnička zo seriálu)
* The Cheesecake Factory (reštaurácia kde pracovala Penny)

 |
| Zoznam častí **·** Kategória |